钦定古今图书集成/理学汇编/文学典/第050卷 > 崔行功〈铣〉
## 钦定古今图书集成/理学汇编/文学典/第050卷 > 崔行功〈铣〉

按《唐书文艺传》：“崔行功，恒州井陉人。祖谦之，仕北齐，
终钜鹿太守，徙占鹿泉。少好学，唐俭爱其才，妻以女，
因倩作文奏。高宗时，累转吏部郎中，以善占奏，常兼
通事舍人内供奉。坐事贬游安令，又召为司文郎中，
与兰台侍郎李怀俨并主朝廷大典册。初，太宗命秘
书监魏徵写四部群书，将藏内府，置雠正三十员，书”
工百员，征徙职。又诏虞世南、颜师古踵领，功不就。显
庆中，罢雠正员，听书工写于家，送官取直，使散官随
番刊正。至是，诏东台侍郎赵仁本、舍人张文瓘及行
功怀俨相次充使检校，置详正学士，代散官。以劳迁
兰台侍郎，卒。

孙铣，尚定安公主，为太府卿。初，主降王同皎，后降铣。
主卒，皎子繇请与父合葬，给事中夏侯铦駮奏“主与
王氏绝，丧当还崔”，诏可。铦犹出为泸州都督。行功兄
子元𬀩，别有传。

按《旧唐书文苑传》：“显庆中，罢雠校及御书手，令工书
人缮写，计直酬佣，择散官随番雠校。其后又诏东台
侍郎赵仁本、东台舍人张文瓘及行功怀俨等相次
充使检校，又置详正学士，以校理之功，仍专知御集，
迁兰台侍郎。咸亨中，官名复旧，改为秘书少监。上元
元年，卒官。有集六十卷。”兄子元𬀩别有传。行功前后
预撰《晋书》及《文思博要》等。同时又有孟利贞、董思恭、
元思敬等，并以文藻知名。